**Beszámoló**

**Kardoskút Község Önkormányzata Képviselő-testülete részére, a XXIII. Falunap 1. fordulós előkészítése témakörében, a 2024. februári soros testületi ülésre.**

Tisztelt Képviselő-testület!

Az idei Falunap előkészítése folyamatban van, a főbb irányvonalakról az alábbiakban adok információt. A januárban elfogadott éves programterv alapján a 2024. évi Kardoskúti Falunap időpontja július 13-a, szombat.

A rendezvény fő helyszíne az önkormányzat melletti nagy parkoló lesz, amely területen a tavasz folyamán fix alapzatú színpad fog létesülni a Kardoskúti Főnix Kulturális Egyesület sikeres pályázata és önkéntes munkájuk révén. A rendezvényhez az önkormányzati sátrakat állítjuk fel a sörgarnitúrákkal, bízva a kedvező időjárásban. Rossz időjárás esetén a Móra Ferenc Közösségi Színtér nagyterme áll rendelkezésre.

A főzőverseny megrendezését az idei évben is szorgalmazom, a helyi lakosoknak csapatonként 5 kg hús alapanyag biztosításával. Ezen felül a szokásos pörköltfőzésre és az egyéb ételkészítés lehetőségére is lehetőséget biztosítunk. A főzőverseny és a déli étkezés időszakára zeneszolgáltatót bízunk meg.

A délelőtt folyamán ökumenikus istentisztelet lesz, utána Ramasz Imre néhai polgármester sírhelyén koszorúzás, majd falunapi kiállításmegnyitó.

A délutáni időszakban a gyermekprogramokat erősíteném az esti főműsoridőig: vidám előadás, ugrálóvár, óriástrambulin, kézműveskedés, díjmentes lovagoltatás, hajfonás…

Az utcai motoros bemutató kedvelt programrész falunapkor. Helyi támogatók bevonásával, a motoros rajongók kérését is figyelembe véve délutánra ismét tervezem. A helyi egyesületek közül már jelezte a szándékát a Kardoskúti Motoros- és Veteránjárművesek Baráti Egyesülete, hogy a szervezésben segítenek, illetve várhatóan délelőttre veterán gépjármű bemutató is szervezésre kerül segítségükkel.

Szeretnénk minden korosztálynak kedvezni, így kora estére operett- és kedvelt dallamokat éneklő fellépőt-fellépőpárost szerződtetnénk. Emellett hagyományos néptáncműsor és/vagy fúvósegyüttes, majd a késő esti-éjszakai időszakban a fiatalokat zenei fellépők szórakoztatnák.

A lakosság részére meghirdetjük a helyi készítésű pálinkák versenyét, amelynek bírálatában a Kardoskúti Gasztro Pálinka Egyesület vállalta a zsűrizést.

Az egyéb felmerülő kérdésekre szívesen válaszolok a testületi ülésen.

Kardoskút, 2024. február 13.

Vargáné Neller Borbála Tünde, sk.

művelődésszervező